# Aarnihauta

### Wikipedia

Aarnihaudat ovat kansanperinteen tuntemia paikkoja, joihin on haudattu aarre. Virvatulien, aarnivalkeiden, aarretulien eli aarreliekkien uskottiin toisinaan palavan paikoilla, joilla oli aarnihauta.

Monin paikoin aarnihautojen käsitettiin olevan hiidenkiukaita eli röykkiöhautoja. Tämä uskomus oli varmaan syntynyt siitä, että usein röykkiöhaudoissa oli vainajan mukaan pantuja arvoesineitä, joita toisinaan löydettiin. Joskus aarnihaudan uskottiin olevan salaperäisellä kentällä tai aukiolla, joskus taas suossa tai lahdenpohjukassa.

Tarinoita aarteita vartioivista olennoista on tunnettu muuallakin. Tässä Irlantilainen taruolento laskee kultaansa

Aarnihaudalla saattoi olla vartijanaan haltijamainen olento, josta voitiin käyttää nimityksiä Aarni tai Kratti. Olento saattoi maata aarteen päällä sitä vartioiden, tai puhdistaa arvometalleja liekillä, jolloin näkyi virvatuli. Kaikkiin tarinoihin aarnihaudoista ei kuitenkaan kuulu tällaista olentoa.

Tarinat kertoivat ihmisten paenneen vainoja, ja jättäneen aarnihautoihin kalleuksiaan. Aarre saattoi olla esimerkiksi rahoja kuparikattilassa. Joskus myös alueella asuneiden lappalaisten tai taruolentojen kerrottiin lähdettyään jättäneen aarnihautoihin aarteita.

Useissa tarinoissa aarnihautoja tehdessä oli pantu sellainen uhri (ks. uhrin pano), että aarteen saisi ylös vain tiettyjä tunnustekoja tekemällä tai vain tiettyyn aikaan. Eräs tunnusteko oli jonkun rautaesineen heittäminen aarreliekkiin. Erään aarteen saattoi taas nostaa vain hautaajan omalla kädellä, ja tämän takia käsi varastettiin hänen haudastaan.

Varsinkin juhannusyönä ajateltiin virvatulten merkitsevän aarretta. Virvatulen ilmaantuminen aarnihaudalle saattoi merkitä myös otollista aikaa saada aarre nousemaan maan kätköistä, tai jopa sitä, että aarre oli jo kohonnut esiin.

Usein aarretta merkitsevän virvan kerrottiin olevan vihreä tai sininen. Harvinaisia kertomuksissa aarnihautoihin yhdistettyjä ilmiöitä ovat aarnihaudalta kohoava savu tai oudot äänet, jopa aavemaiset ihmisäänet. Yleensä kertomuksiin virvatulista ei kuitenkaan kuulu savua tai ääniä.

Jos mies oli rikas, saatettiin hänen maillaan arvella olevan aarnihaudan, josta mies kävi aika ajoin nostamassa lisää kalleuksia.

Ihmisiä jo muinoin kummastuttaneita valoilmiöitä käsitteleviä artikkeleita

aarnihauta · bioluminesenssi · Elmon tuli · maanjäristysvalot · maavalo · pallosalama · peikonkulta · revontulet · ukonvirva · vesisäihky · virvatulet

Haettu osoitteesta http://fi.wikipedia.org../../../a/a/r/Aarnihauta.html

Luokat: Valoilmiöt | Suomalainen mytologia

##### Views

- Artikkeli
- Keskustelu
- Nykyinen versio

##### Etsi